b'\n_START_ARTICLE_\nT\xc3\xa4hk\xc3\xa4t\xc3\xa4dyke\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nT\xc3\xa4hk\xc3\xa4t\xc3\xa4dyke kasvaa 10\xe2\x80\x9340 senttimetri\xc3\xa4 korkeaksi. Varsi on pysty, haaraton ja tihe\xc3\xa4\xc3\xa4n harmaakarvainen. Lehdet ovat vastakkaisessa asennossa, ne ovat karvaiset ja jonkin verran nyh\xc3\xa4- tai sahalaitaiset. Kukinto on hyvin tihe\xc3\xa4 t\xc3\xa4hk\xc3\xa4 ja sen yksitt\xc3\xa4iset kukat ovat pienet ja v\xc3\xa4rilt\xc3\xa4\xc3\xa4n tummansiniset. Hedelm\xc3\xa4n\xc3\xa4 on pieni pallomainen kota. T\xc3\xa4hk\xc3\xa4t\xc3\xa4dyke muistuttaa rantat\xc3\xa4dykett\xc3\xa4 (Veronica longifolia).\n_START_SECTION_\nElinymp\xc3\xa4rist\xc3\xb6 ja levinneisyys\n_START_PARAGRAPH_\nT\xc3\xa4hk\xc3\xa4t\xc3\xa4dyke viihtyy kuivilla paikoilla, kuten erilaisilla kedoilla, nummilla ja kallioilla. Se on kalkinsuosija. T\xc3\xa4hk\xc3\xa4t\xc3\xa4dyke on etel\xc3\xa4inen laji ja Suomessa sit\xc3\xa4 esiintyy l\xc3\xa4hes yksist\xc3\xa4\xc3\xa4n Ahvenanmaalla, miss\xc3\xa4 se on melko yleinen._NEWLINE_T\xc3\xa4hk\xc3\xa4t\xc3\xa4dyke on t\xc3\xa4pl\xc3\xa4verkkoperhosen (Melitaea cinxia) toukkien toinen t\xc3\xa4rke\xc3\xa4 ravintokasvi Ahvenanmaalla.'